钦定古今图书集成/明伦汇编/氏族典/第263卷 > 王质
## 钦定古今图书集成/明伦汇编/氏族典/第263卷 > 王质

按《唐书王质传》：“质字华卿，五世祖通，为隋大儒。质少
孤，客寿春，力耕以养母，讲学不倦，诸生从授业者甚
众。年逾四十，偃蹇无进取意，姻友苦劝以仕，乃举进
士，中甲科。繇秘书省正字累佐帅府，五迁侍御史，繇
山南西道节度副使再转谏议大夫。宋申锡之得罪，
质与谏官伏阁。文宗开延英，召见，泣涕陈谏。帝稍寤”，
申锡得不死。为宦竖所恶，出虢州刺史。李德裕素器
之，擢给事中、河南尹，徙宣歙观察使。卒，年六十八，赠
左散骑常侍，谥曰定。